## Pravilnik o kriterijima i uvjetima za sufinanciranje razvojnih programa

### NN 34/1991 (16.7.1991.), Pravilnik o kriterijima i uvjetima za sufinanciranje razvojnih programa

# HRVATSKI FOND ZA RAZVOJ

Na osnovi članka 60. Statuta Hrvatskog fonda za razvoj, Upravni odbor
Hrvatskog fonda za razvoj na sjednici održanoj 25. lipnja 1991. godine
donio je

## PRAVILNIK

### o kriterijima i uvjetima za sufinanciranje razvojnih programa

I. OPĆE ODREDBE

Članak 1.

Sredstvima Hrvatskog fonda za razvoj (u daljnjem tekstu: Fond) sufinanciraju
se programi kojima se ostvaruju utvrđeni razvojni ciljevi gospodarske politike
Republike, a osobito oni programi kojima se utječe na uspostavljanje povoljnije
privredne strukture, te otklanjaju ili ublažavaju neravnomjernosti u regionalnom
razvitku, i kroz to doprinosi rješavanju socijalnih problema u Republici.

Članak 2.

S ciljem ostvarivanja odredbi članka 1. ovog pravilnika, a u skladu
s odredbama Zakona o Hrvatskom fondu za razvoj i odredbama Statuta Hrvatskog
fonda za razvoj, sredstva Fonda koriste se za financiranje ili sufinanciranje
razvojnih programa, otkup vrijednosnih papira i za druga trajna ulaganja
u banke, programe restrukturiranja postojećih i osnivanje novih poduzeća,
za otplatu obveza po kreditima odnosno otkup duga poduzeća, te za financiranje
razvojnih programa koji su sastavni dio pretvorbe vlasništva društvenih
poduzeća.

Članak 3.

Fond plasira sredstva isključivo po kriteriju profitabilnosti i sigurnosti.

Sredstva Fonda se plasiraju odnosno koriste prvenstveno za poticanje
proizvodnog investiranja s naglaskom na razvoju malih i srednjih poduzeća.

Sredstva za sufinanciranje razvojnih programa odobravaju se u pravilu
poduzećima s poznatim vlasnikom, te ocijenjenim bonitetom zajmotražioca.

Članak 4.

Usmjeravanje sredstava Fonda vrši se putem:

- kreditnog (su)financiranja, i

- nekreditnog (su)financiranja.

Privremeno neiskorištena sredstva Fond kratkoročno plasira na tržištu
novca radi očuvanja njegove realne vrijednosti i ostvarivanje prinosa.

Članak 5.

S ciljem očuvanja vrijednosti sredstava Fonda i osiguravanja urednog
izvršavanja njegovih obveza po odobrenim sredstvima kao i urednog vraćanja
sredstava koja su Fondu stavljena na raspolaganje, svi plasmani Fonda moraju
biti pokriveni instrumentima garancije:

- naplative bankarske garancije,

- hipoteka na imovinu, i

- osiguranje kredita kod osiguravajućih zavoda.

Bankarska garancija kao neopozivo jamstvo banke koja vrijedi do konačne
otplate duga (osnovnog duga i kamate) na koju se ista odnosi treba biti
izdana s klauzulom "na prvi poziv" ili "bez prigovora"
čime se osigurava praktično bezuvjetno jamstvo banke da će platiti dospjelu
obavezu vjerovniku ukoliko to ne učini glavni dužnik. Jamstvo s ovom klauzulom
znači da dužnik (banka) ne može isticati uobičajene prigovore koji se inače
mogu isticati u obvezno, pravnim odnosima.

U određenim slučajevima Fond može kao instrument garancije prihvatiti
i cesiju potraživanja poduzeća dužnika u korist Fonda.

Kao polog za dobivanje kredita mogu poslužiti i dionice odnosno otkupljivanje
dionica koje se stavljaju u polog za dobivanje kredita.

Članak 6.

Pod kreditnim financiranjem iz članka 4. ovog pravilnika smatra se:

- sufinanciranje razvojnih programa odobravanjem kredita na osnovi konkretnih
investicionih projekata/programa,

- odobravanje sredstava poduzećima u leasing operacijama, kao određeni
stand-by kredit investitoru, na način da bi se iz takvog kredita isplaćivale
ugovorene rate partneru (bilo stranom - ukoliko Fond bude mogao raspolagati
potrebnim deviznim sredstvima - bilo domaćem) od kojeg je preuzeta oprema
u leasing, s tim da nakon isplate posljednje rate ona postaje vlasništvo
investitora, a ovaj ostaje dužnik Fondu,

- factoring operacije u cilju podrške poduzećima. Ako poduzeće isporučuje
svoje proizvode, u prvom redu kapitalna dobra, kupcu koji traži nabavku
te robe na kredit, a samo poduzeće (proizvođač) nema sredstava da odobri
kredit, Fond bi isplatio isporučioca i time preuzeo kreditno potraživanje
od kupca, i sl.

Članak 7.

Pod nekreditnim financiranjem iz članka 4. ovog pravilnika smatra se:

- kupovina dionica odnosno obveznica,

- emitiranje dionica odnosno obveznica,

- sufinanciranje razvojnih programa putem kupovine vrijednosnih papira
poduzeća,

- sufinanciranje putem otkupa dugova poduzeća i po toj osnovi stjecanja
vlasničkog udjela u poduzeće/društvu,

- otkup potraživanja poduzeća od kupaca u inozemstvu,

- učestvovanje u financiranju programa/projekata putem izdavanja raznih
garancija, i sl.

Kada se radi o ulaganjima Fonda u vrijednosne papire, Fond će ulagati
sredstva samo u one obveznice koje imaju bonitet odnosno u dionice koje
su naplative na burzi po cijenama po kojima bi Fond povratio realno uložena
sredstva.

Članak 8.

Sredstva Fonda u pogledu globalne visine i namjene usmjeravanja, utvrđuju
se programom rada i financijskim planom Fonda, pri čemu se u skladu s odredbom
stavka 3. članka 11. Zakona o Hrvatskom fondu za razvoj usklađuje visina
ulaganja za pojedine namjene sa sredstvima koja se posebno i osiguravaju
za te namjene.

II. KRITERIJI PLASMANA SREDSTAVA S INVESTICIJSKOG RAČUNA

1. Korisnici sredstava

Članak 9.

Na sredstva za sufinanciranje razvojnog programa mogu konkurirati sve
pravne i fizičke osobe koje obavljaju privrednu djelatnost i imaju sjedište
na području Republike Hrvatske kao i strane pravne i fizičke osobe koje
kroz zajedničko ulaganje investiraju u program koji se realizira na području
Republike Hrvatske (u daljnjem tekstu: investitor).

Na sredstva za sufinanciranje razvojnog programa iz stavka 1. ovoga
članka mogu u pravilu konkurirati samo poduzeća/društva s poznatim vlasnikom.

2. Podnošenje zahtjeva

Članak 10.

Zahtjev za sufinanciranje razvojnog programa podnosi se u pisanom obliku.

Uz zahtjev za sufinanciranje razvojnog programa iz članka 9. ovog pravilnika
prilažu se:

1. investicijski program sačinjen u skladu sa Zajedničom metodologijom
za ocjenjivanje društvene i ekonomske opravdanosti investicije i efikasnosti
investiranja ("Službeni list SFRJ", br. 50/87), s ocjenom programa
od strane poslovne banke investitora,

2. podaci o bonitetu zajmotražioca (investitora),

3. procjena vrijednosti imovine kada se radi o vlasnicima radnji, poljoprivrednicima
i sl. koji kao garanciju za kreditnu sposobnost vraćanja sredstava daju
hipoteku na tu imovinu.

Članak 11.

Za investicije čija predračunska vrijednost prelazi dinarsku protuvrijednost
od 100 000 DEM investicijski program naveden u točki 1. stavka 2. članka
10. ovog pravilnika izrađuje se u skladu s Operativnim uputstvom za izradu
investicijske studije - programa.

Za investicije čija je ukupna predračunska vrijednost manja od visine
utvrđene prethodnim stavkom, investicijski program izrađuje se u skladu
s Uputstvom za izradu, provjeru i praćenje manjih investicijskih projekata.

Za podnošenje zahtjeva iz stavka 2. ovog članka direktor Fonda može
propisati standardizirane obrasce.

Članak 12.

Fond može zatražiti da se o određenom programu za koji se podnosi zahtjev
Fondu za sufinanciranje očituje ministarstvo u čiju nadležnost spada konkretni
program s gledišta njegove usklađenosti s gospodarskom politikom Republike.

Članak 13.

Zahtjev za sufinanciranje programa iz članka 10. ovog pravilnika s prilozima
dostavlja se Fondu u dva primjerka.

Prilozi iz članka 10. ovog pravilnika koji se dostavljaju uz zahtjev
za odobrenje kredita ne mogu biti stariji od šest mjeseci od dana podnošenja
zahtjeva.

3. Obrada zahtjeva

Članak 14.

Zahtjevi koji nisu predani s prilozima iz članka 10. ovog pravilnika
vraćaju se podnosiocu zahtjeva neriješeni.

Članak 15.

Zahtjevi koji su podneseni skladno odredbama ovog pravilnika obrađuju
se i pripremaju za rješenje.

U obradi zahtjeva Fond:

- provjerava gospodarsku opravdanost programa,

- provjera usklađenost programa s gospodarskom politikom i ocjenjuje
gospodarsku i društvenu dobrobit programa za Republiku,

- vrednuje program,

- predlaže odluku o zahtjevu nosioca programa.

Članak 16.

Osnovni kriteriji za izbor investicijskih projekata koji će se sufinancirati
sredstvima Fonda su:

- profitabilnost programa,

- visina neto deviznog priljeva,

- povećanje zaposlenosti,

- tehnološki razvoj,

- unapređenje životne sredine.

Prednost u sufinanciranju programa sredstvima Fonda imat će programi
koji osiguravaju:

- veću stopu dobiti,

- veći neto devizni priljev,

- veće učešće suulagača,

- veći broj novih produktivnih radnih mjesta,

- veće smanjenje potrošnje sirovina po jedinici proizvoda.

Članak 17.

Programi koji su prema kriterijima iz članka 16. ovog pravilnika pozitivno
ocijenjeni a realiziraju se u privredno nedovoljno razvijenim krajevima
i krajevima sa specifičnim razvojnim problemima (prvenstveno jadranskim
otocima) imat će prednost u realizaciji.

Prednost u realizaciji imat će i programi gdje je osigurano uđešće stranog
partnera.

Članak 18.

U obradi zahtjeva Fond predlaže visinu kredita koji se odobrava za pojedini
program, pri čemu je sredstvima Fonda moguće, u pravilu, financirati najviše
dvije trećine ukupne predračunske vrijednosti investicije, dok u najmanje
25% predračunske vrijednosti investicije mora sudjelovati investitor s
vlastitim sredstvima.

4. Uvjeti pod kojima se odobravaju krediti

Članak 19.

Kreditna sredstva za sufinanciranje razvojnih programa bilo kroz odobravanje
kredita, bilo odobravanje sredstava u leasing ili factoring operacijama,
odobravaju se uz sljedeće opće uvjete:

1. kamatna stopa u visini prosječne kamatne stope pod kojom kredite
odobravaju banke i financijske institucije u tržišno razvijenim zemljama

2. rok otplate prema zahtjevu investitora a najduže do 7 godina

3. odgoda otplate (grace period) od 1 do 2 godine ovisno o vrsti programa

4. tromjesečni anuiteti

5. ugovaranje povrata realne vrijednosti kredita.

Visinu kamate iz podtočke 1. stavka 1. ovoga članka, utvrđuje Upravni
odbor Fonda.

Utvrđena prosječna visina kamate služi kao osnovica prema kojoj se diferencirano
utvrđuju kamate po pojedinim programima u zavisnosti od roka na koji se
kredit odobrava te namjeni ulaganja (mala i srednja poduzeća, započinjanje
djelatnosti i sl.).

Članak 20.

Povoljnije uvjete kreditiranja u smislu niže kamate, duIjeg roka otplate
i dužeg grace perioda od utvrđenih u stavku 1. članka 19. ovog pravilnika
imat će:

a) programi iz djelatnosti poljodjeljstva i stočarstva (ne uključujući
prehrambenu industriju) i to:

- kamatnu stopu za 50% nižu od utvrđene u podtočki 1. stavka 1. članka
19. ovog pravilnika,

- rok otplate prema zahtjevu investitora a najdulje do 10 godina,

- grace period do 3 godine;

b) programi koji se realiziraju na području privredno nedovoljno razvijenih
krajeva i krajeva sa specifičnim razvojnim problemima (prvenstveno jadranskih
otoka) utvrđenih razvojnim dokumentom Republike, i to:

- kamatnu stopu za 35% nižu od utvrđene u podtočki 1. stavka 1. članka
19. ovog pravilnika,

- rok otplate prema zahtjevu investitora a najdulje do 10 godina,

- grace period do 3 godine.

Članak 21.

Kada se radi o programima infrastrukture lokalnog i regionalnog značaja
na područjima koja imaju status privredno nedovoljno razvijenih krajeva
i krajeva sa specifičnim razvojnim problemima (u prvom redu jadranskih
otoka) Fond će financirati smao one objekte infrastrukture koji su uvjet
odnosno preduvjet daljnjeg gospodarskog razvitka odredenog područja, pri
čemu će prioritet biti na objektima vodoopskrbe.

Da bi se moglo kandidirati na sredstva Fonda za sufinanciranje programa
infrastrukture potrebno je da je stupanj izgrađenosti takve infrastrukture,
u privredno nedovoljno razvijenoj općini odnosno općini koja ima krajeve
sa specifičnim razvojnim problemima i koja kandidira program, ispod prosječne
izgrađenosti u Republici, odnosno kada se radi o otocima da je stupanj
izgrađenosti takve infrastrukture na otoku ispod prosjeka Republike, da
u sufinanciranju infrastrukturnih objekata postoje osigurani drugi izvori
sredstava te da je za angažirana sredstva Fonda osiguran povrat.

Fond u takvim programima može učestvovati sa najviše 5o% predračunske
vrijednosti investicije, na rok otplate do 10 godina, grace period do 2
godine te kamatne stope za 5o% niže od utvrđene u podtočki 1. stavka 1.
članka 19. ovog pravilnika.

Članak 22.

Sufinanciranje programa infrastrukture u područjima koja nisu utvrđena
člankom 21. ovog pravilnika, Fond će vršiti samo ako se Fondu osiguraju
za te namjene posebna namjenska sredstva i pod uvjetima koji su utvrđeni
kod osiguranja tih sredstava.

Članak 23.

Pod ugovaranjem povrata realne vrijednosti kredita iz alineje 5. članka
19. ovog pravilnika podrazumijeva se da se ugovor o odobrenom kreditu između
ugovornih stranaka zaključuje na sljedeći način:

a) odobreni kredit iskazuje se u protuvrijednosti njemačke marke obračunate
po srednjem službenom tečaju za tu valutu na dan kada se zaključuje ugovor,

b) kamata na kredit, koja se za vrijeme otplate kredica obračunava na
neotplaćeni dio kredita, uz ugovorom utvrđenu obavezu tromjesečnog obračuna
anuiteta te plaćanja kamate i za vrijeme grace perioda, iskazuje se u protuvrijednosti
njemačke marke obračunate po srednjem službenom tečaju za tu valutu na
dan kada se zaključuje ugovor i pripisuje glavnici,

c) na osnovi točke a) i b) ovog stavka, ugovorom se utvrđuje visina
tromjesečnog anuiteta iskazana u njemačkim markama s klauzulom da se tako
utvrđeni anuiteti obračunavaju i isplaćuju u dinarskoj protuvrijednosti
njemačkih maraka obračunatih po srednjem službenom tečaju za tu valutu
na dan kada se sredstva po osnovi dospjelog anuiteta isplaćuju.

5. Odobrenje zahtjeva

Članak 24.

Na osnovi odluke o dodjeli sredstava za sufinanciranje programa Fond
sklapa ugovor sa zajmoprimcem.

Ugovor je zaključen nakon što ga potpišu ovlašteni predstavnici Fonda
i zajmoprimac u skladu s odredbom članka 23. ovog pravilnika, a zajmoprimac
priloži ugovoru:

a) neopozivo jamstvo svoje banke za otplatu duga i drugih troškova,

b) rješenje o uknjižbi Fonda na nekretnine zajmoprimca - ako je tako
predviđeno ugovorom,

c) svoje akceptne naloge i bianco mjenice, za dodatno osiguranje kredita,

d) dokaze da su za razliku od predračunske vrijednosti investicije i
odobrenih sredstava Fonda osigurana sredstva iz drugih izvora, a koji se
dokazuju ugovorom o kreditu s bankom ili drugim kreditom, izdvojenim vlastitim
sredstvima i sl.

6. Kontrola i nadzor

Članak 25.

Pri kontroli i nadzoru bilo kojeg programa kojeg sufinancira Fond, polazit
će se od sljedećih pravila:

a) prije nego se isplati bilo koji dio zajma mora se utvrditi odgovarajući
instrument garancije,

b) plaćanje po zajmu obavljat će se samo onda kad se zahtijeva da se
financiraju isplate koje obavlja zajmotražitelj,

c) takva će se plaćanja obavljati preko računa što ga otvori Fond u
korist zajmotražitelja,

d) u toku investicijskog razdoblja obavljat će se nadzor nad pravilnom
realizacijom projekta, a kad je to potrebno može se vršiti i fizička kontrola
na terenu,

e) kad projekt bude gotov i radio punim kapacitetom, obavljat će se
nadzor nad financijskom realizacijom projekta i financijskom situacijom
zajmotražitelja.

III. USMJERAVANJE SREDSTAVA PUTEM KREDITNIH LINIJA

Članak 26.

Za realizaciju manjih proizvodnih programa/projekata predračunske vrijednosti
do 100.000 DEM, Fond može odobravati posebne kreditne linije bankama, štedionicama
ili institucijama koje financiraju takve projekte.

Visina sredstava za te namjene utvrdit će se financijskim planom Fonda,
pri čemu će se u usmjeravanju tih sredstava uvažavati potreba ravnomjerne
teritorijalne distribucije.

Članak 27.

Visina i nosioci kreditnih linija objavit će se u tisku s utvrđenim
rokovima za natječaj za dodjelu kredita po osnovi tih sredstava.

Natječaj će se objavljivati više puta godišnje u zavisnosti od raspoloživih
sredstava.

Članak 28.

Osnovni uvjeti za odobrenje takvih kredita će biti da krajnji davaoci
tih kredita moraju iste odobravati pod uvjetima koji su utvrđeni ovim pravilnikom
a uz odgovarajuću ugovorom utvrđenu proviziju za obavljanje tih poslova,
te vršiti kontrolu namjenskog trošenja odobrenih sredstava.

Fond zadržava pravo kontrole korištenja sredstava i to kako davaoca
kredita tako i korisnika kredita.

Članak 29.

Visina pojedinog odobrenog kredita mora biti vezana procjenom vrijednosti
hipoteke koja se daje nad imovinom korisnika kredita, i ne može biti veća
od jedne trećine vrijednosti te imovine.

IV. FINANCIRANJE POSEBNIH NAMJENA

Članak 30.

Financiranje obuke, obrazovanja te projekata, studija i tehničke pomoći
i istraživanja, posebno za privredno nedovoljno razvijene krajeve i područje
jadranskih otoka, vršit će se iz bespovratnih sredstava koja će se utvrditi
financijskim planom iz ostvarenih prihoda Fonda.

Članak 31.

Radi ostvarivanja podrške stvaranju samostalnih proizvodnih i uslužnih
organizacija s manjim brojem zaposlenih a koje se razvijaju na osnovi novih
tehnologija, što bi istovremeno bilo naglašeno u pristupu poticanja razvoja
privredno nedovoljno razvijenih krajeva, neophodno je takvim subjektima
osigurati lakši a za korisnike s nerazvijenih područja i besplatni pristup
do informacija i usluga od strane razvojnih, marketinških, konzalting i
drugih agencija i institucija. To je potrebno u slučaju kada su te informacije
i usluge neophodne za razvoj i poslovanje takvih organizacija s obzirom
na brze tehnološke promjene i promjene u potražnji pqtrošača, a koje promjene
ti subjekti nisu u stanju samostalno pratiti.

S ciljem ostvarivanja odredbe stavka 1. ovoga članka, Fond može na ugovornoj
osnovi finacirati odgovarajuće institucije, koje bi potrebnim informacijama
opskrbljivale mala poduzeća i radnje.

Članak 32.

U cilju unapređenja pronalazaštva i inovatorstva u Republici, Fond će
dio sredstava iz ostvarenih prihoda usmjeriti i za te namjene.

Sredstva za te namjene odobravat će se kao bespovratna uz uvjet da Fond
u slučaju uspješne realizacije projekta - prodaje patenta, razvoja proizvodnje
na osnovi patenta i sl. sudjelovanjem Fonda u određenom postotku u prihodu
ostvarenom po prodaji tog proizvoda (pronalaska, inovacije, unapređenja
proizvoda i sl.) odnosno u dobiti koju korisnik takvog pronalaska stekne
primjenom određenog tehnološkog unapređenja.

Članak 33.

U cilju poticanja osnivanja i razvoja malih poduzeća Fond će ovisno
od raspoloživih sredstava iz ostvarenih prihoda Fonda opredijeliti dio
sredstava za subvencioniranje dijela kamata iz kredita koje banke i druge
financijske organizacije odobravaju za otpočinjanje djelatnosti i to programa
čija predračunska vrijednost ne prelazi 50.000 DEM.

Visina subvencije može iznositi najviše 20% eskontne stope Narodne banke.

V. KRATKOROČNl PLASMANI

Članak 34.

U skladu s odredbom stavka 2. članka 4. Zakona o Hrvatskom fondu za
razvoj, privremeno slobodna sredstva Fonda kratkoročno se plasiraju na
tržištu novca, radi očuvanja njihove realne vrijednosti i ostvarivanje
prinosa.

Članak 35.

Odluku o kratkoročnom plasmanu slobodnih sredstava Fonda donosi direktor
Fonda.

Članak 36.

Kratkoročni plasmani ugovaraju se najduže na 30 dana, uz kamatu koju
obračunavaju poslovne banke u Republici za takve namjene.

Kratkoročni plasmani osiguravaju se garancijama banaka i njihovim akceptnim
nalozima i akceptnim nalozima korisnika kredita.

Članak 37.

Kratkoročni plasmani ne mogu se odobriti korisnicima koji su u stečaju
ili je u njima stečajni postupak pokrenut.

VI. KRITERIJI PLASMANA SREDSTAVA SA PRIVATIZACIJSKOG RAČUNA

Članak 38.

Na sufinanciranje razvojnog programa sredstvima s privatizacijskog računa
mogu kandidirati sve pravne i fizičke osobe koje imaju sjedište na području
Republike Hrvatske kao i strane pravne i fizičke osobe koje investiraju
u programe koji se realiziraju na području Republike Hrvatske i to u programe
koji su sastavni dio pretvorbe društvenih poduzeća.

Članak 39.

Zahtjev za sufinanciranje razvojnog programa iz članka 38. ovog pravilnika
podnosi se u pisanom obliku.

Uz zahtjev za sufinanciranje razvojnog programa prilaže se razvojni
ili investicijski program koji je dostavljen Agenciji za restrukturiranje
i razvoj Republike Hrvatske uz program pretvorbe s ocjenom Agencije.

Članak 40.

Pozitivno ocijenjene programe iz članka 39. ovog pravilnika, Fond realizira
u skladu s raspoloživim sredstvima na privatizacijskom računu.

Članak 41.

U skladu s odredbama članka 17. i 18. Zakona o pretvorbi društvenih
poduzeća, kojima se utvrđuje da sredstva ostvarena prodajom poduzeća pripadaju
Fondu te da Fond ugovorom sklopljenim s poduzećem koje se prodaje može
ugovoriti da se sredstva ostvarena prodajom poduzeća koriste za dodatno
ulaganje Fonda u to isto poduzeće i za razvojne programe na području na
kojem je sjedište poduzeća. Fond će za realizaciju takvih konkretnih programa
koji su utvrđeni ugovorom o prodaji poduzeća a na osnovi suglasnosti Agencije
za restrukturiranje i razvoj Republike Hrvatske na pretvorbu poduzeća i
pozitivne ocjene programa usmjeriti iz ostvarenih sredstava po toj prodaji
poduzeća (a koja sredstva se vode na privatizacijskom računu Fonda), sredstva
koja su ugovorom opredijeljena za određeni razvojni program.

Sredstva iz stavka 1. ovog članka usmjerit će se u pravilu pod uvjetima
koji su utvrđeni u ovom pravilniku kao opći uvjeti kreditiranja iz sredstava
Fonda koja se vode na investicijskom računu, ukoliko Agencija za restrukturiranje
i razvoj u svojoj suglasnosti ne utvrdi posebne uvjete.

Članak 42.

U skladu s odredbom članka 35. Zakona o pretvorbi društvenih poduzeća,
a kojom odredbom je Fond dužan najmanje polovinu sredstava dobivenih prodajom
poduzeća ili dijela poduzeća te sredstava od prodaje dionica odnosno udjela
koje ima u društvu koristiti za ostvarenje pozitivno ocijenjenih programa
ulaganja na području općine u kojoj je sjedište prodanog poduzeća odnosno
društva čije su dionice odnosno udjeli u njemu prodani, Fond će na osnovi
pozitivne ocjene Agencije za restrukturiranje i razvoj Republike Hrvatske
a u zavisnosti od raspoloživosti kako ukupnih sredstava na privatizacijskom
računu tako i sredstava po pojedinoj općini ostvarenih iz gore navedenih
radnji usmjeravati u realizaciju tih razvojnih programa, u pravilu pod
uvjetima koji su utvrđeni ovim pravilnikom kao opći uvjeti za kreditiranje
iz sredstava Fonda koja se vode na investicijskom računu.

Članak 43.

Usmjerena sredstva iz članka 41. ovog pravilnika uključuju se u izvršavanje
obveza prema općinama iz članka 42. ovog pravilnika.

Članak 44.

Sredstva odobrena s privatizacijskog računa Fonda u obliku kredita a
prema članku 41. i 42. ovog pravilnika izdvajaju se iz sredstava nenominiranog
društvenog kapitala te se povrat anuiteta po odobrenim kreditima vrši na
investicijski račun Fonda.

Članak 45.

Ukoliko se sredstva iz članka 41. i 42. ovog pravilnika usmjeravaju
kao trajni ulog Fonda, odnosno dokapitalizacija od strane Fonda ista predstavlja
vlasničku dokapitalizaciju, što znači da se usmjereni iznos sredstava isključuje
iz nenominiranog društvenog kapitala i Fond po toj osnovi stječe puna prava
vlasnika.

Članak 46.

Namjensku kontrolu upotrebe sredstava za ralizaciju programa koji se
financiraju sredstvima s privatizacijskog računa vrši Fond u skladu s odredbama
ovog pravilnika, dok kontrolu realizacije programa u funkciji pretvorbe
vrši Agencija za restrukturiranje i razvoj.

VII. PRIJELAZNE I ZAVRŠNE ODREDBE

Članak 47.

Stupanjem na snagu ovog pravilnika, do sada odobreni krediti realiziraju
se u skladu s ugovorima po kojima su odobreni.

Kratkoročne pozajmice koje su u plasmanima vraćaju se u rokovima u kojima
po ugovoru dospijevaju, a na svaku eventualnu prolongaciju primjenjuju
se uvjeti koje je utvrdio upravni odbor Fonda.

Članak 48.

Do sada zaprimljeni zahtjevi za kredite podvode se pod kriterije ovog
pravilnika i u skladu s njegovim odredbama razmatraju.

Nedostajući dokumenti uz zahtjev za odobrenje kredita ranije zaprimljenih
zahtjeva, a utvrđenih ovim pravilnikom, moraju se od strane zajmotražioca
dostaviti u roku od mjesec dana. Ukoliko se isti ne dostave, zaprimljeni
zahtjevi će se smatrati nepotpunim i kao takvi vratiti podnosiocu zahtjeva
kao neriješeni.

Članak 49.

Tumačenje odredbi ovog pravilnika daje Upravni odbor Fonda.

Članak 50.

Izmjene i dopune Previlnika utvrđuje Upravni odbor Fonda.

Članak 51.

Ovaj pravilnik stupa na snagu osam dana nakon objave u "Narodnim
novinama".

Klasa: 302-01/91-01/01

Zagreb, 25. lipnja 1991.

Predsjednik Upravnog odbora Hrvatskog fonda za razvoj

**ing. Ivica Gaži, v. r.**

Pravilnik, NN 34/1991-969
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)